Nga langai mi yat manam ai ninghkan, htingga ting hpe manam hkying ai shadu kau hkrum ai mung byin chye ai shingra masa nan rai nga ai. Maka n kap ai masha langai lahkawng a majaw, poi sa shawa law law wa shatan dinglun ai hkrum ra mat sai. Grau nna myitsu salang, hpa-awn tai ai ni, ja gumhpraw arang shaw nna n-gun kaba dat ai ni a matu gaw, yawn hpa wa rai nga ai.
Tsun mayu ai gaw kaga n rai; Mangshi Mungkan Manau Poi sa ai myitsu salang ni gaw grai kabu myit dik let nhtang du wa sai. Myitkyina, Manmaw, Maija Yang, Laiza, Shwegu, Manje, Kutkai, Lashio, Muse, Mandale, Yangon, Chiangmai, Bangkok, Kuala Lumpur, Singapore, Kunming, Sipsong Banna, Hpu-e, Nukyang, Guijio, Taiwan, India, London, USA, mungkan ting chyam bra nga ai Jinghpaw Wunpawng sha ni hkrum zup let, htunghking lam, laili laika lam hte ginru ginsa labau lam ni tsun hkai jahta, bawngban sama la lu ai gaw, ja gumhpraw hte mari la n lu ai ahkaw ahkang, prat mi hta kalang byin hkrum yak ai awng padang lam nan rai sai law! nga ma ai.
Rai tim, Yuda Iskarut a amyu ni gaw, hkanghkyi yi wunawng hku nna shang lawm lai wa sai lam chye lu nga ai. Dai hkanghkyi yi ni gaw, jahtawng htu ai hpan ni nan mung rai nna, lai sai Asean Zuphpawng hta mung, Indonedia de sa du ahkyak lawm nang ai ni re nga ma ai. Shanhte du hkawm ai shara ni hta, hkrum zup ai masha ni hpe, Jinghpaw mung kata grai simsa ai lam, gasat gala majan hpa n nga ai lam, mungshawa ni angwi apyaw myit amu nga shajang ma ai lam, n teng n man ai ga ni sakse hkam hkawm ai lam chye lu ai. Mungdan dinghku majan a lam masha ni hkap san jang mung, tsun n ram ai kashun kashe lagut damya masha ni sha re nga nna, ahpa atang tsun shagrit kau ai lam na chye lu ai.
Daini Myanmar mungdan gaw, ning re ai sawt ai masha ni a akyang numdun sha n tsai yang, prat dingsa jamjau hkrum nga na sha re. Mung up ai du magam ni kawan katsan du hkawm jang, jahkring mi myi gan gale kau ya na hku gan gawat shatsawm da chye ma ai. Newin gaw, shi shalat da ai MSL masha ni a majaw, shi nan bai hkrat sum ra mat sai re. 2012 ning, January (10) ya shani, Myitkyina e, Jinghpaw Mungdaw Manau Poi hpe grai galaw sharawng ai ni nga sai re. Hpa majaw nga yang, Jinghpaw mung kata dinghku majan n nga ai, grai simsa ga ai, ngu ai hku mungkan hpe masu hkalem nna, ahkaw ahkang gyam na maw mawn lai wa sai re. Maisau hte galaw ai hkanghkyi tsip hpe, wut wahpang lungpu shatai la mayu nga ma ai re.
Chyoipra ai Chyum Laika, Shk.Kd. 137:4 hta, — Masha tsasam a mung hta e, Yehowa a mahkawn mangoi ga hpe, Anhte kaning rai mahkawn mangoi lu na law e? — nga nna rawng nga ai. Israela masha ni Babylon mung e bawng dung nga yang, shanhte a tingse ni dum let, mahkawn mangoi dan na matu, Babylon masha ni hpyi ma ai. Pyaw ai nsen madat mayu nna n rai; Israela ni nawku ai Yehowa Karai Kasang hpe jahpoi asawng ya mayu nna she rai ma ai. Israela masha ni chyawm gaw, sat yang sat, nat yang nat, hkraw ya mu ai n rai. Daniela gaw dai ten hta Yehowa hpe hkrit hkungga let, magrau grang dik ai wa rai nga ai. Hkanghkyi lawng hta jahkrat bang ai du hkra shi hkrum nu ai.
Mangshi Mungkan Manau Poi gaw, Miwa mung na Jinghpaw Wunpawng Manau Poi she rai nga ai. Pyaw daw kadaw na matu galaw ai n rai; ja gumhpraw tawn shara n nga nna jai ayai kau ai n rai; Jinghpaw Wunpawng sha ni shada zinlum hkat lu na matu she yaw shada ai. Gaja wa mung manu jahpu n dawdan lu ai akyu ara ni hkam la shajang sai. Rai tim sawt ai masha, hkanghkyi kinyu ni hkan shayuk nang ai lam nga sai hpe mung na chye lu ga ai. Adam hpe gunglau ai Ewa zawn, shanhte rai na sai. Shanhte a shingdu e satan lapu kaba gaw shinglet kabra shadap lang let, gumkan taw nga ai. Shanhte hkam la na shabrai gaw, “Myit malai hpang hkrat ai baw hkrat sum lam” sha rai na malu ai.
Hkra Kawyeng nsen zawn, mungshawa hte myu a ningbaw ningla ni hpe aten man man sadi jaw shadum ya nga ai ningka munu “Naw Hkam, Baren Numraw, La Ring, Gu Namti, Watsat Hku Chyingtek hte Ja Tawng Naw” ni hpe chyeju dum hkungga let,
Loimyebum
kac_Latn kac_Latn kac_Latn kac_Latn kac_Latn kac_Latn kac_Latn smo_Latn